– Vi fikk melding om at en person hadde gått rett i bakken etter å ha hoppet i fallskjerm. Vedkommende skal ha hatt en slags spinn og gått rett i bakken med ganske stor fart, sier operasjonsleder Marianne Mørk, ved Sør-Øst politidistrikt til NRK.

Politiet skriver rett klokken 16:30 søndag ettermiddag at hopperen, en mann i 80-årene fra Vestfold, er omkommet. Pårørende er varslet.

Søndag ettermiddag drev politiet med undersøkelser på stedet. Foto: Peder Gjersøe

Erfaren hopper

Politiet fikk melding om hendelsen klokken 14:42 søndag ettermiddag. Et legehelikopter ble tilkalt, og hopperen ble kjørt til sykehus med ambulanse.

– Mannen er en erfaren hopper, som under flygende skjerm traff bakken hardt, sa fagsjef for fallskjerm i Norges Luftsportforbund, Jan Erik Wang, til NTB.

Wang forteller at AMK raskt ble varslet, og at mannen raskt ble transportert til sykehus.

Har mistet et kjært medlem

Tønsberg fallskjermklubb skriver på sin facebookside søndag kveld, at han kommer til å bli dypt savnet.

– Det er med stor sorg at vi mottok meldingen om at ulykken vi hadde her på Jarlsberg tidligere i dag fikk det verst tenkelige utfallet. Vi har mistet et kjært og langvarig medlem i klubben og han kommer til å bli dypt savnet. Akkurat nå går våre tanker til hans ektefelle og øvrig familie.